???? สมัยก่อนย้อนกลับไปซัก 30-40 กว่าปี ร้านอาหารที่อยู่ในสยามสแควร์ที่เปิดมาในยุคเดียวกันเท่าที่นึกได้ก็จะมี มูฮัมหมัด (ขายแบบเดียวกับรสดีเด็ด), หลุยส์ ลูกชิ้นน้ำใส, นิวไลท์ (เลิกกิจการไปแล้ว), สีฟ้า, Downtown, โชคชัยเกาเหลาเฮ้าส์ ฯลฯ สมัยก่อนนั้นร้านอาหารมีไม่มากมายเท่าปัจจุบัน เพราะฉะนั้นถ้าร้านใดที่รสชาติอร่อยก็จะได้รับการแนะนำกันปากต่อปากทำให้ได้รับความนิยม
     แต่ปัจจุบันร้านอาหารได้มีปริมาณเพิ่มมากขึ้นกว่าแต่ก่อนมากๆๆๆๆหลายเท่าตัว และมีความหลากหลายของชนิดอาหารจากหลายๆสัญชาติทั้งแบบดั้งเดิมและแบบฟิวชั่นกระจายไปทั่วทุกอาณาบริเวณของเมืองที่ขยายตัวออกไปเรื่อยๆ
     ที่ผมเกริ่นซะยืดยาวก็เพราะว่าวันนี้ผมตั้งใจไปรำลึกความหลังด้วยการไปทานข้าวเที่ยงที่ร้านรสดีเด็ด สยามสแควร์คนเดียว ร้านที่ยังคงขายอยู่ได้ในขณะที่ร้านในยุคเดียวกันเลิกกิจการไปหลายร้านแล้ว ผมไปถึงตอนประมาณบ่ายโมง ที่ร้านเหลือที่นั่งว่างโต๊ะเดียว ผมนั่งลงสั่งอาหาร 2 อย่างคือข้าวหน้าไก่ (50฿)และเกาเหลาลูกชิ้นเนื้อเปื่อย (50฿)ขณะที่พนักงานมาเสิร์ฟข้าวหน้าไก่ก็มีลูกค้าอีกสองคนมาjoinโต๊ะด้วย เกาเหลาชิ้นเปื่อยมาเสิร์ฟระหว่างที่ผมกำลังถ่ายรูปข้าวหน้าไก่อยู่ ผมถ่ายไปอย่างละ 2-3 รูปเท่านั้นเองแล้วก็เริ่มลงมือทานข้าวหน้าไก่ก่อน ความรู้สึกคือรสชาติก็อร่อยในแบบดั้งเดิมของรสดีเด็ดไม่เปลี่ยนแปลงแต่ถ้าถามความเห็นผม ผมว่าเดี๋ยวนี้มีหลายๆร้านทำข้าวหน้าไก่สไตล์นี้หลายร้านอยู่ และทำได้อร่อยซะด้วยแถวบ้านผมก็มีร้าน 'ฉ่อย' ที่ทำได้หอมและอร่อยกว่า แต่ไม่ใช่ว่าที่นี่ไม่อร่อยนะครับแต่สำหรับยุคเมื่อ 30-40 ปีก่อนก็ถือว่าสุดยอดแล้ว ปริมาณข้าวที่ให้มาค่อนข้างน้อยหน้าไก่สีซีดๆรสชาติดีแต่ไม่หอม
     ระหว่างที่ทานข้าวหน้าไก่ผมก็ตักน้ำเกาเหลามาซด อือม..รสชาติแหลมๆแบบดั้งเดิมเลยมีลูกชิ้นเนื้อแน่นลูกเล็กๆมาให้ 2 ลูกกับเนื้อเปื่อยชิ้นเล็กมากองเล็กๆกองนึง ตัดสินใจใส่พริกน้ำส้มนิดนึงไม่ถึงช้อนทั้งๆที่รู้ว่าเผ็ดมากแล้วก็เป็นอย่างที่คิดคือเผ็ดจนเหงื่อแตกเลย จนต้องดื่มน้ำชาใส่น้ำแข็ง (2฿) รสชาติเกาเหลาก็ไม่เปลี่ยนแปลงจากแต่ก่อนแม้แต่น้อย แต่จากที่ทานเสร็จผมไม่ถือว่าอิ่ม ผมทานอาหารไม่มาก แต่สำหรับคนทานจุสงสัยว่าสี่ชามคงยังไม่พอแน่ เข้าใจนะว่าค่าเช่าที่คงจะแพงแต่ว่า 102฿ อาจจะแพงไปนิดถ้าเทียบกับร้านรอบนอกเมือง เอาน่ะ ก็ถือว่ารำลึกถึงอดีตได้ แล้วเห็นเค้าติดป้ายว่าจะปิดร้านตรงนี้ให้เราไปทานอีกร้านนึงชื่อ 'เจี๊ยบรสดีเด็ด' ตรงสยามสแควร์ซอย 2 ซึ่งเห็นเปิดขายอยู่แล้ว ร้านดั้งเดิมที่อยู่ตรงนี้ก็จะหายไปจากความทรงจำเราไปอีกร้านหนึ่ง.... ????